La Bibia piemontèisa/Testament Vej/Salm/Salm 103


Ij Salm

103. Ànima mia, benediss Nosgnor 

 Lë scritor a làuda Nosgnor për soa misericòrdia e bon-a disposission a salvé sò pòpol. 

Un salm ëd David. Ànima mìa, benediss Nosgnor e tut lòn ch’a j’é an mi ch’a benedissa sò Nòm sant! Ànima mìa, benediss Nosgnor e ch’as dësmentia mai ‘d tut ël bin ch’am fà. 

A l’é chiel ch’a përdon-a tùit ij tò pecà e ch’a ‘rsan-a tute toe maladìe. A l’é chiel ch’a salva toa vita da la mòrt e ch’a fà ‘d soa misericòrdia e compassion toa coron-a. A l’é chiel ch’at ampiniss ëd ròbe bon-e, tant ch’it sente torna giovo e svicc coma n’òja!

Nosgnor a fà lòn ch’a l’é giust e a-j rend giustissia a coj ch’a son crasà. Chiel a l’ha ‘rvelà soa volontà a Mosè e lòn ch’a fà a l’ha falo conòsse a sò pòpol. Nosgnor a l’é pien ëd misericòrdia e ‘d pietà; a l’é passient e ‘d bon cheur. A l’é nen ch’a staga sèmpe lì a fene dj’acuse e ch’a l’àbia sèmpe ‘l moro da ‘nrabià. An trata pa coma che ij nòstri pecà a meritrìo, nì chiel an arpaga second nòstre trasgression. Përchè, coma che ij cej a son àut ëdzora dla tèra, tant soa misericòrdia a l’é inmensa. Coma che l’archengh oriental a l’é lontan da col ëd ponent, tant chiel a l’é dispòst a gavene la colpa dij nòstri at d’arvira. Coma ‘n pare a l’ha compassion dij sò fieuj, tant ël Signor a l’ha compassion për coj ch’a lo rispeto. Lolì a l’é përchè chiel a sa bin ëd che stòfa i soma fàit; a ten an giusta considerassion che nojàutri i soma mach ëd póer, creà da la pàuta dla tèra. An efet la vita ‘d përson-e coma nojàutri a l’é tanme d’erba. A l’é pròpi coma na fior ëd camp ch’as dësbandiss, e sùbit ch’a spariss cand ch’a bufa ‘n vent càud  - e gnun a podrìa pì trové ‘l leugh anté ch’a chërsìa. Tutun, la misericòrdia ‘d Nosgnor a vnirà mai a manché për coj ch’a lo rispeto. Chiel a resta fedel ëdcò ai sò dissendent ëd lor, a coj ch’a son fedej a sò pat e che con diligensa a ubidisso ai sò comandament.

Nosgnor a l’ha fàit dël cel sò tròno, da là chiel a dòmina l’univers antregh.

Benedì ‘l Signor, vojàutri ij sò angej, potent guerié angélich ch’a dan pronta esecussion ai sò òrdin. Benedì ‘l Signor, vojàutre armeje angéliche a sò servissi, vojàutri ij sò ministr, ch’i feve soa volontà. Benedì ‘l Signor, vojàutre tute soe euvre, an tùit ij leugh ëd sò regn. Ànima mìa, benediss Nosgnor!

Nòte 

Bibia
Testament Vej
Salm